पाएं अपने शहर की ताज़ा ख़बरें और फ्री ई-पेपरडाउनलोड करें
दिलनवाज़ पाशा
बीबीसी संवाददाता
केरल में एक व्हॉट्सएप ग्रुप में इस्लामी रीति रिवाज़ पर टिप्पणी करने वाले एक फ़ोटोग्राफ़र का स्टूडियो जला दिया गया है.
32 वर्षीय रफ़ीक़ कन्नूर ज़िले के तलीपरम्बा में फ़ोटोग्राफ़र हैं और वहीं उनका फ़ोटो स्टूडियो है.
रफ़ीक़ ने बीबीसी को बताया, \"मैंने एक व्हाट्सएप ग्रुप में पर्दे और इस्लाम से जुड़े अन्य मुद्दों को लेकर अपनी राय रखी थी. इसके बाद मुझे कई बार धमकियां मिली थीं. शनिवार सुबह मेरे स्टूडियो को आग लगा दी गई.\"
तलीपरम्बा पुलिस ने मामला दर्ज कर लिया है और जांच कर रही है.
जाँच अधिकारी पुलिस इंस्पेक्टर विनोद ने बीबीसी से फ़ोन पर बात करते हुए स्टूडियो जलाए जाने की पुष्टि की है.
उन्होंने बीबीसी को बताया, \"हमने क़रीब दस लोगों से पूछताछ की है लेकिन किसी को गिरफ़्तार नहीं किया है. हम साइबर सेल की मदद ले रहे हैं और ग्रुप में सक्रिय लोगों की पहचान करने की कोशिश कर रहे हैं.\"
विनोद ने बताया कि अभी उनका शक़ किसी ख़ास ग्रुप पर नहीं है और घटना के हर पहलू की जांच की जा रही है.
रफ़ीक के भाई मारूफ़ ने बीबीसी से कहा कि आगजनी में स्टूडियो पूरी तरह तबाह हो गया है.
मारूफ़ ने संदेह जताया है कि इस घटना के पीछे इलाक़े में सक्रिय \'कट्टरपंथी इस्लामी समूह\' शामिल हो सकते हैं.
मारूफ़ कहते हैं, \"पूरा परिवार स्टूडियो के भरोसे ही चल रहा था और आगजनी की घटना के बाद परिवार पर रोज़ी-रोटी का संकट पैदा हो गया है.\"
(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva npi_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn